Yesu na yo Judae mblɛ pra u shɔ mu li pre pan mbo, “Ŋmba we li ni kee na kre, wre wi ni twanfun titi.
We kpra kre chin, mbe kpra kre ti u uyɛ ta.”
A pra kna mna yo Yesu pan mbo, “Abraham nanae lɛ wre, a ndro tinlɛ ma wre, ŋgi ki tia mu yo na, oo oyɛ ta hin?”
A Yesu na yo pe pan mbo, “Kpra ni yuu e pan kre, ŋmba u sisaa pini kre, sisam tnu wi.
Tnu na kro sele nu suwi, la, sele pɔ rɛ, wree wa sele kre nu nyjila kro nu.
Kena na u Biblɔ wre tia e eyɛ ta kre, ee eyɛ ta titi.
Ni chin na Abraham nanae lɛ yire. A nde e ni chaa mbe gbo. Ŋgi ndra na hin? E n na chaa mbe ni kee kre wru.
Kee nyjɛ ni nya ni Lɛ pan yire ni yuu e pan, a nyjɛ yire loo e lɛ pan kre e piin.”
A pra kna mbo, “O lɛ wi Abraham.” A Yesu na kna mbo, “Na Abraham biile na lɛ yire kre, ka kee nyjɛ wraa pini kre, yire ee naa pini.
Ŋga ni pini kro yi na, kpra ŋga ni loo mu yiri Nyiɛkpɔɔ pan kre ni yuu e pan. La, e je na chaa mbe ni gbo. Abraham nsra da mu yire kee nyjɛ ka pe.
Nyjɛ e lɛ wre pini kre, yire e piin.” A pra kna mbo, “Tiɛrifɛɛnlɛ biile ma wre, Nyiɛkpɔɔ chiin wi o Lɛ.”
A Yesu na kna mbo, “Na e lɛ na wi Nyiɛkpɔɔ titi kre, ee na ni kori. Ŋgi na hin? Nyiɛkpɔɔ pan ni yiri mu pan mna. Niyɛ jaŋga ni ma ni pan, la, wre u ni tun.
Ŋgi ki tia e n na ni kee kre nɔɔ ndru hin? Ki yire ŋga yaa jaa ŋga ni yuu kre loo kre na.
E lɛ Sutna wre biile lɛ yire, a ŋga e chaa yi na, ee e lɛ wre kee ŋga ki tna u pan pe. Jle kre krɛrɛ na linkufun wi, a u kee ka ma na kpra kre ni, ŋga kpra n wa u nu kre ndra na. Kafinɛ n pe u pan kefɔŋgɔ, u tnumu yi fa. Ŋgi na hin? Kafnu wi, a kafinɛ kro yiri u pan.
Mu yire ŋga ni kpra yuu kre ndra na, e n ni shɔ mu li.
E ŋmbi haa we jaa ni gbun sisaa pimi ni hin? Na kpra ni yuu, ŋgi ki tia yaa ni shɔ mbe li ŋga hin?
Ŋmba u pe Nyiɛkpɔɔ wo wre, Nyiɛkpɔɔ kee u ndru, a ŋga ki tia e n na yi ndru yi na, e n pe Nyiɛkpɔɔ wolo.”
A Judae pre na kna mbo, “Ŋga o yo na Samaritan ndro wi ŋu, a ŋumufɔɔn wa mu nu kre, o fnii?”
A Yesu na kna mbo, “Ŋumufɔɔn n wa ni nu. Ni ni Lɛ kaan mɛɛ, la, yire e mi klai.
Ni n na yɛnyiŋge chaa mbe niyɛ ŋga. Ŋmba u ki chaa ni pan wree wa, a wre wi kpra kunfun.
Kpra na ni yuu e pan, ŋmba we taa ni kee nyjɛ na kre, wa ku fio.”
A Judae pre na yo u pan mbo, “Fuŋga o chin titi na ŋumufɔɔn wa mu nu. Abraham na ku, a fafa Nyiɛkpɔɔ kee nyanyofɛɛnlɛ pre na ku, a ŋu yo ŋmba we taa ŋu na wre wa ku.
Kena ŋu wɛ o lɛ Abraham, na Nyiɛkpɔɔ kee nyanyofɛɛnlɛ mblɛ pra ku pre na ra? A ŋu pe ndro ŋmbi sembremu hin?”
A Yesu na yo mbo, “Na ndaa niyɛ kaan yɛnyiŋge kre, kaa ni yɛnyiŋge n pe yaka. Ŋmba u ni kaan yɛnyiŋge wi ni Lɛ wre. Wre nunu wre na e nyi, na e Nyiɛkpɔɔ wi kre.
E n u chin, a mi u chin. Na ni yo na ni n u chin kre, kena ni pe kafnu na yire lɛ, la, ni u chin, mu taa u kee na.
E lɛ Abraham yiɛ na shɔ na ki fna u ni pan ble nya, a wra ki nya, a u yiɛ na shɔ.”
Judae pre na yo u pan mbo, “Mu n da yɛlɛ lafaa yɔɔ tun, mni mu pe mu Abraham chin hin?”
A Yesu na yo pe pan mbo, “Kpra na, ni yuu e pan, nyjila ŋga pe nsra ta mu Abraham se kuraa kre, na nii wa.”
A pra dnɛ koli mbe u waari, la, Yesu na ndra mna yili Suminyuŋgo wa.